Para outras páxinas con títulos homónimos véxase: Misa (homónimos).

**Manuel María Misa y Bertemati**, nado en Baiona o 15 de maio de 1815 e finado en Londres o 9 de xaneiro de 1904, foi un empresario adegueiro e filántropo galego, primeiro conde de Baiona e primeiro marqués de Misa.

Traxectoria
-----------

A súa familia era de fortuna modesta mais non pobre, o que lles permitía vivir con comodidade. Manuel, o irmán máis vello, fixo estudos de Mariña en Tui e Filosofía e Leis na Universidade de Santiago de Compostela, doutorándose en 1840 e exercendo de avogado en Baiona ata 1844.

Entre 1844 e 1846, Manuel foi chamado polo seu irmán Ventura para que fose a Xerez da Fronteira. De Xerez enviárono a Inglaterra para estudar a posibilidade de exportar alí os viños da adega de Ventura. En 1844 fundou unha compañía propia, na que se integrou o seu irmán e en 1846 xa tiña residencia definitiva en Londres, casando en 1867. Os irmáns Misa chegaron a acadar o segundo posto entre todos os exportadores de viño de Xerez, unicamente superados por González Byass.

Beneficencia
------------

Escola doada por Manuel Misa.
Entre outras actividades benéficas, Manuel Misa doou á Baiona unha casa escola, inaugurada en 1886, onde hoxe está a Casa do Mar. Financiou a restauración da Ex-Colexiata de Santa María de Baiona en 1888. Construíu a traída da auga. Costeou durante un ano, xunto co seu irmán Ventura, o alumeado público. Doou cartos para as persoas necesitadas. Xirou 3.000 reais para as viúvas e orfos de vinte e oito mariñeiros naufragados en Porto do Son. Puxo os cartos para un premio musical celebrado en Vigo. En Xerez contribuíu á construción de escolas e o cuartel de infantaría. Puxo cartos para os feridos da guerra de Cuba e as inundacións en Murcia e Consuegra e para paliar a traxedia do vapor *Cabo Machichaco*. Sufragou a creación da Cámara de Comercio de España en Londres, da que foi presidente e presidente de honra. Costeou as vidreiras da Catedral de Westminster e doou a España un edificio para uso como embaixada.

Necrolóxica.

Recoñecementos
--------------

En 1875 a coroa outorgoulle o título de Conde de Baiona e en 1889 o de Marqués de Misa, con Grandeza de España de primeira clase. Foi condecorado coa Gran Cruz de Carlos III e a Gran Cruz de Isabel a Católica. 

O concello de Xerez púxolle o seu nome a unha rúa e nomeouno fillo adoptivo. O concello de Baiona tamén bautizou na súa honra a rúa do Conde, na zona histórica da vila.

Notas
-----

1. ↑  Fernández de la Cigoña, Salvador: "El prócer Manuel Misa, benefactor de Baiona" en *Faro de Vigo*, "El Sábado", p. 2, 9/5/2015.
2. ↑  Fernández-Mota de Cifuentes, María Teresa (1984). *Relacíon de títulos nobiliarios vacantes, y principales documentos que contiene cada expediente...* (en castelán). Hidalguia, Instituto Salazar y Castro (CSIC). ISBN 84-00-05780-5.
3. 1 2  Pillado, Neli: "Baiona brinda por don Manuel Misa" *Faro de Vigo*, 18/5/2015 *(en castelán)*.

Véxase tamén
------------

|  |  |
| --- | --- |
|  | Wikimedia Commons ten máis contidos multimedia na categoría:  ***Manuel Misa Bertemati*** |

### Bibliografía

* Bugallal y Vela, Jaime: "MISA, Marquesado de" en *Gran Enciclopedia Galega Silverio Cañada*.
* José de Santiago e Ulpiano Nogueira (1902) *Bayona antigua y moderna* Madrid *(en castelán)*.
* Fernández de la Cigoña, Salvador: *D. Manuel Misa y Bertemati, Filántropo y empresario bodeguero en Jerez, Primer Conde de Baiona y Primer Marqués de Misa*, 2015.
* Seijas Vázquez, Eduardo: "MISA" (apelido) en *Gran Enciclopedia Galega Silverio Cañada*
* "Misa, marquesado de" en *Diccionario Enciclopédico Galego Universal*, t.42, p. 54.

### Outros artigos

* Ventura Misa Bertemati (irmán de Manuel)

### Ligazóns externas

* Expediente personal del Senador Marqués de Misa Senado de España.
* Villar, María: "El conde de baiona tenía una gran fortuna y una mentalidad de devolver parte a la sociedad" *Atlántico Diario*, 17/5/2015 *(en castelán)*.

|  |  |
| --- | --- |
| Control de autoridades | 
* Wd: Q5993793
* DBE: manuel-missa-y-bertemati
* Arquivo Histórico de Deputados (1810-1977): 73880

 |